Rivers of Babylon, alebo Fredyho koniec 3. - Pišťanek, Peter slovenský autor 28. apríla 1960 - 22. marca 2015 (Bratislava Slovart s.r.o., 2010)
Fredyho koniec Rivers of Babylon 3) je záverečnou časťou voľnej románovej trilógie Petra Pišťanka, ktorej jednotlivé časti sú pospájané dnes už kultovými postavami hoteliera a mafiána Rácza, špekulanta a bonvinána Video-Urbana a nešťastného truľa Alfréda Mešťánka alias Fredyho Špáršvajna. V tejto tretej, najrozsiahlejšej časti opúšťame spolu s autorom dôverne známy svet bratislavského centra, kde podľa mäsiara Kišša ležia peniaze na zemi, len sa po ne zohnúť. Vydáme sa do roztancovanej Prahy druhej polovice 90. rokov a dokonca až za polárny kruh na nevľúdne no na nerastné poklady bohaté Džundžianske súostrovie, kde práve hrozí, že prekypí roky potláčaný hnev slovenskej menšiny a jej túžba po zvrchovanosti. Zoznámime sa s novými zaujímavými postavami: pornohercom z vášne Zongorom, citlivou a komplikovanou Urbanovou sesternicou Tinou, námorným kapitánom Kubešom a jednoduchým, no odvážnym lovcom kožušinovej zvere Geľom Todorom-Lačným-Dolniakom, ktorý sa so svojou roduvernou družinou rozhodne oslobodiť Slovač zbedačenú útlakom Džundžanov.
Keywords: Rivers of Babylon; slovenská literatúra; satirické romány; mafia; súčasný slovenský autor